钦定古今图书集成/明伦汇编/皇极典/第254卷 > 君以民为体赋 范仲淹
## 钦定古今图书集成/明伦汇编/皇极典/第254卷 > 君以民为体赋 范仲淹

圣人居域中之大，为天下之君。育黎庶而是切，喻肌
体而可分。正四民而似正四支，每防怠惰；调百姓而
如调百脉，何患纠纷。先哲格言，明王佩服。爱民则因
其根本，为体则厚其养育。胜残去杀，见远害而在斯；
劝农勉人，戒不勤而是速。善喻非远，嘉猷可稽。“谓民
之爱也，莫先乎四体；谓国之保也，莫大乎群黎。”使必
以时，岂有嗟于尽瘁？治当未乱，宁有悔于噬脐。莫不
被以仁慈，跻于富庶。教礼让而表其修饰，立刑政而
防其逸豫。蒸乂有罪，谅责己之情深；庆泽无私，讶润
身之德著。岂不以君也者，舒惨自我；体也者，屈伸在
予。心和则其体俨若，君惠则其民晏如。永贺休戈，攸
若息肩之际；乍闻击壤，乐如鼓腹之初。彼以刍狗可
方，草芥为比，一则强名于老氏，一则见讥于《孟子》。曷
若我如属辞而比事，终去此而取彼。观其可设，犹指
掌以何疑；视之如伤，岂发肤而敢毁。大哉一人养民，
四海咸宾。求瘼而膏肓曷有，釆善而股肱必臻。修兆
人之纪纲，何如修己；观万民之风俗，岂异观身。今我
后化洽风行，道光天启，每视民而如子，复使臣而以
礼。故能以六合而为家，齐万物于一体。